KIRJALLINEN KYSYMYS E-2751/01

esittäjä(t): Jonas Sjöstedt (GUE/NGL) komissiolle

(9. lokakuuta 2001)

Aihe: Ruoan säteilyttäminen

EU:n jäsenvaltiot pääsivät 21. toukokuuta 1997 sopimukseen elintarvikkeiden säteilyttämisen hyväksymisestä. Ruotsin hallitus vastusti tätä ehdotusta, mutta sai tyytyä päätökseen, että kaikki säteilytetyt elintarvikkeet on merkittävä. Ruotsissa hyväksyttiin tuolloin vain mausteiden säteilyttäminen. Neuvoston päätös merkitsi, että myös tiettyjä elintarvikkeita voidaan säteilyttää, jos se on tarpeen teknisistä, kaupallisista tai muista syistä. Säteilytysluvan oli nyt määrä koskea kuivattuja aromaattisia yrttejä, kasvipohjaisia maustevalmisteita sekä muita mausteita.

Ennen tätä päätöstä Ruotsissa sallittiin vain mausteiden säteilyttäminen, ellei ollut mitään muuta keinoa hävittää salmonellabakteereja. Nyt Ruotsin oli peräännyttävä tässä kysymyksessä.

Ruotsissa on vuodesta 1989 lähtien ollut voimassa säteilytettyjen elintarvikkeiden tuontikielto. Tämä kielto on edelleen voimassa, uutta luetteloa lukuun ottamatta. Syntyneessä tilanteessa ruotsalaiset kauppiaat tulivat kuitenkin epävarmoiksi siitä, onko tilanne juridisesti kestävä.

Neuvosto päätti kuitenkin samalla kehottaa komissiota esittämään lähivuosina, viimeistään vuoden 2002 loppuun mennessä, lopullisen luettelon niistä elintarvikkeista, joita on lupa säteilyttää.

Miten yllä mainitun luettelon laatiminen edistyy?

David Byrnen komission puolesta antama vastaus

(20. marraskuuta 2001)

Säteilytettyjä elintarvikkeita säännellään ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä 22 päivänä helmikuuta 1999 annetulla Euroopan parlamentin ja neuvoston direktiivillä 1999/2/EY(1), joka koskee säteilytykseen liittyviä yleisiä ja teknisiä näkökohtia, säteilytettyjen elintarvikkeiden merkintöjä ja ehtoja elintarvikkeiden säteilytyksen sallimiseksi, sekä ionisoivalla säteilyllä käsiteltyjä elintarvikkeita ja elintarvikkeiden ainesosia koskevan yhteisön luettelon vahvistamisesta 22 päivänä helmikuuta 1999 annetulla Euroopan parlamentin ja neuvoston direktiivillä 1999/3/EY(3) (soveltamisdirektiivi).

Direktiivejä 1999/2/EY ja 1999/3/EY alettiin soveltaa 20. syyskuuta 2000. Kaikkien yhteisön markkinoilla olevien säteilytettyjen elintarvikkeiden ja elintarvikkeiden ainesosien on 20. päivästä maaliskuuta 2001 alkaen oltava tämän direktiivin säännösten mukaisia, merkinnät mukaan luettuina.

Edellä mainittujen direktiivien antamiseen johtaneiden keskusteluiden aikana neuvosto ja Euroopan parlamentti sopivat ainoastaan yhden elintarvikeryhmän, eli kuivattujen mausteyrttien, mausteiden ja maustekasvien, säteilyttämisen sallimisesta kaikkialla yhteisössä (direktiivin 1999/3/EY liite). Direktiivissä 1999/2/EY esitettiin vaatimus siitä, että komission pitäisi toimittaa ehdotus, jolla säteilytettäviksi sallittujen elintarvikkeiden luetteloa täydennetään. Luettelo pitäisi hyväksyä yhteispäätösmenettelyllä. Ennen ehdotuksen hyväksymistä jäsenvaltiot voivat pitää nykyiset tiettyjen elintarvikkeiden säteilytykselle annetut luvat voimassa ja soveltaa edelleen voimassa olevia kansallisia rajoituksia tai kieltoja perustamissopimuksen mukaisesti.

Ennen luetteloa koskevan ehdotuksen toimittamista Euroopan parlamentille ja neuvostolle komissio käynnisti syksyllä 2000 avoimen keskustelun kuluttajajärjestöjen, teollisuuden järjestöjen ja muiden asiaan liittyvien tahojen kanssa antamalla kuulemisasiakirjan luettelon laatimisstrategiasta.

Saatujen kommenttien perusteella komissio katsoi, että asiasta on tarpeen keskustella laajemmin, ennen kuin ehdotusta säteilytettäviksi sallittujen elintarvikkeiden luettelon täydentämiseksi voitaisiin kehittää. Tämän vuoksi komissio antoi 8. elokuuta 2001 tiedonannon elintarvikkeista ja elintarvikkeiden ainesosista, joiden käsittely ionisoivalla säteilyllä sallitaan yhteisössä(2). Tiedonanto on toimitettu Euroopan parlamentille ja neuvostolle.

(1) EYVL L 66, 13.3.1999.

(2) EYVL C 241, 29.8.2001.

(3) EYVL L 66, 13.3.1999.